Danko, Andrej, predseda NR SR (2018-11-27):
Ďakujem. Pristúpime k hlasovaniu o jednotlivých procedurálnych návrhoch. Prvý je návrh pána poslanca Hegera, navrhuje, aby Národná rada postupovala v zmysle rokovacieho poriadku, § 36 a § 22. Prosím, prezentujme sa a hlasujme. (Hlasovanie.) Prítomných 137, za 57, proti 55, zdržalo sa 24, nehlasoval 1. Konštatujem, že sme uvedený návrh neschválili. Pristúpime k hlasovaniu o druhom návrhu pána poslanca Krajniaka, ktorý navrhuje vypustiť z programu body 8 a 9, teda skrátené legislatívne konanie o novele zákona o službách zamestnanosti a samotnú novelu. (Hlasovanie.) Prítomných 137, za 46, proti 45, zdržalo sa 45, nehlasoval 1. Konštatujem, že sme uvedený návrh neschválili. Ďalej hlasujeme o návrhu pána poslanca Beblavého zlúčiť rozpravu o bodoch 59 a 76. Prosím, prezentujme sa a hlasujme. (Hlasovanie.) Prítomných 138, za 61, proti 34, zdržalo sa 43. Konštatujem, že sme uvedený návrh neschválili. Pristúpime k hlasovaniu o návrhu pána poslanca Beblavého o vyjadrení Národnej rady Slovenskej republiky k návrhu skupiny poslancov Národnej rady Slovenskej republiky o súlade § 28 ods. 1 zákona 553/2003 Z. z. s čl. 36 Ústavy Slovenskej republiky. Prosím, prezentujme sa a hlasujme. (Hlasovanie.) Prítomných 137 poslancov, za 57, proti 46, zdržalo sa 34. Konštatujem, že sme uvedený návrh neschválili. Pristúpime k návrhu pána poslanca Budaja, ktorý navrhuje hlasovať po každom prerokovanom... Aha, ešte, ospravedlňujem sa, ospravedlňujem sa, je tu ešte návrh pána poslanca Hrnka, ktorý navrhuje vypustiť body z návrhu programu, návrh Bezpečnostnej stratégie, predložený skupinou poslancov, s odôvodnením, ako ho prečítal a súčasne návrh Obrannej stratégie. Prosím, prezentujme sa a hlasujme. (Hlasovanie.) Prítomných 138 poslancov, za 78, proti 44, zdržalo sa 15, nehlasoval 1. Konštatujem, že sme návrh pána poslanca Hrnka schválili. Pristúpime k hlasovaniu o návrhu pána poslanca Jána Budaja, ktorý navrhuje hlasovať po každom prerokovanom bode na 38. schôdzi Národnej rady Slovenskej republiky. Prosím, prezentujme sa a hlasujme. (Hlasovanie.) Prítomných 137 poslancov, za 44, proti 65, zdržalo sa 26, nehlasovali 2. Konštatujem, že sme uvedený návrh neschválili. Vážené panie poslankyne, vážení páni poslanci, keďže sme vyčerpali procedurálne návrhy, dávam hlasovať o programe schôdze ako celku. Prosím, prezentujme sa a hlasujme. (Hlasovanie.) Prítomných 138 poslancov, za 94, proti 9, zdržalo sa 35. Konštatujem, že sme uvedený návrh schválili. Panie poslankyne, páni poslanci, chcem vás informovať o postupe rokovania tejto schôdze. Na základe záverov z poslaneckého grémia budú rokovacími dňami aj pondelky 3. a 10. decembra od 10.00 hodiny. Hlasovať sa nebude v piatky 30. novembra a 7. decembra a taktiež v pondelky 3. a 10. decembra. Obedňajšia prestávka bude od 13.00 hodiny do 14.00 hodiny. Okrem piatka a počas rokovacích dní bude rokovanie trvať do 20.00 hodiny, v piatok do 14.00 hodiny. Pýtam sa ešte raz, je všeobecný súhlas? Nie. Tak pre istotu, dávam hlasovať. Prosím, prezentujme sa a hlasujme. Pán Poliačik, ukľudnite sa. A, prosím, prezentujme sa a hlasujme. Poprosím, kľud, páni poslanci. (Hlasovanie.) Prítomných 138, za 76, proti 57, zdržalo sa 4, nehlasoval 1. Vážené panie poslankyne a vážení páni poslanci, odôvodnenie týchto procesných návrhov sme predniesli na poslaneckom grémiu, pán poslanec Poliačik, a poprosím vás, aby ste v tejto sále nevykrikovali, aby som nemusel použiť rokovací poriadok, ktorý máte tak radi. Ešte raz, ďakujem. Dávam trojminútovú prestávku, 13.20 pokračujeme v schôdzi o vrátených návrhoch pána prezidenta. (Prestávka.) (Po prestávke.)